**Finansų rinkos spalį: lėtai, bet užtikrintai**

*Komentuoja Vytenis Lapinskas, „Luminor investicijų valdymas“ fondų valdytojas.*

**Nepaisant trumpalaikių svyravimų, spalis finansų rinkoms vėl buvo teigiamas. Brango daugelio regionų akcijos ir kitas rizikingas turtas, o palūkanų normos toliau mažėjo. Centriniai bankai nenustebino: Europos centrinis bankas (ECB) nekeitė pinigų politikos palūkanų normų, o JAV Federalinės rezervų sistemos (FED) susirinkime palūkanos sumažintos 25 baziniais punktais. Pasitikėjimas auksu kiek sumažėjo, bet net kainai nukritus nuo naujų aukštumų, 37 proc. aukso brangimas 2025 m. viršija daugelį kitų turto klasių.**

**Pinigų politika ir Kinija**

Nesutarus dėl finansavimo, visą rugsėjį neveikė JAV vyriausybė. Tai (kol kas) antras ilgiausias vyriausybės uždarymas, bet, daugumos analitikų nuomone, lengvai pralenks iki šiol ilgiausią 34 d. užsidarymą, vykusį 2018 m. pabaigoje, taip pat Donaldo Trumpo prezidentavimo metu. Dėl uždarymo rugsėjį nebuvo skelbiami svarbūs JAV ekonominiai rodikliai, bet FED, kaip ir tikėtasi, sumažino pinigų politikos palūkanų normas 25 baziniais punktais. Tiesa, FED pirmininkui Jerome Powelui po susirinkimo užsiminus, kad palūkanų mažinimas gruodį „nėra garantuotas“, rinkos keitė savo lūkesčius ir šiuo metu tik 60 proc. tikisi dar vieno palūkanų normų mažinimo gruodžio susirinkime. Beje, ir spalio sprendimas buvo priimtas ne vieningai: D. Trumpo paskirtas Stephenas Miranas vėl norėjo mažinti palūkanų normas 50 bazinių punktų, o Jeffrey Schmid norėjo nekeisti palūkanų normų dėl išliekančios aukštos infliacijos. Tuo tarpu ECB nekeitė palūkanų normų, o ir ateities planai išlieka nuosaikūs.

Spalio pabaigoje įvyko D. Trumpo ir Kinijos lyderio Xi susitikimas, kuris, D. Trumpo vertinimu, pavyko „12 iš 10“, bet pasiekti susitarimai yra minimalūs. D. Trumpas paskelbė, kad muitai Kinijos prekėms mažės nuo 57 iki 47 proc. Pasak „Bloomberg“ šaltinių, faktinė muitų norma mažės nuo 40,8 iki 30,8 proc. Taip pat sutarta, kad Kinija neribos retųjų metalų eksporto, bet nebuvo naujų naujienų dėl „TikTok“ platformos.

Europoje spalį skelbti kiek geresni ekonominiai duomenys, o preliminarus III ketvirčio BVP augimas siekė 0,2 proc. ir viršijo prognozuotą 0,1 proc. augimą.

**JAV kredito rinkoje atsiranda duobių, vėl kenčia regioniniai bankai**

Spalio viduryje keli JAV regioniniai bankai („Zions Bancorp“ ir „Western Alliance Bancorp“) paskelbė, kad daro papildomus atidėjimus dėl galimų nuostolių, susijusių su komercinių paskolų portfeliu. Nors atsirado užuominų į 2023 m. „Silicon Valley bank“ ir kitų JAV regioninių bankų problemas, mėnesio gale skelbti didžiųjų bankų rezultatai buvo geresni nei tikėtasi, tad kol kas krizės nėra. Aukšto pajamingumo obligacijų ir saugių investicijų palūkanų normų skirtumai, pakilę mėnesio pradžioje, grįžo prie istorinio minimumo.

**Teigiamas sezoniškumas ir stabili ekonomika palaiko optimizmą**

Stabilūs ekonominiai duomenys, geri įmonių finansiniai rezultatai ir teigiamas sezoniškumas lėmė gerą mėnesį daugeliui turto klasių. Bendras eurais išreikštas pasaulio akcijų indeksas brango 4,1 proc., nuo kitų atsiliko Kinijos akcijos, kurių kaina po gero rugsėjo mažėjo 2,1 proc. Japonijos akcijų rinka eurais brango 5,3 proc., o analitikai teigiamai vertino naująją ministrę pirmininkę Sanae Takaichi, pažadėjusią skatinti ekonomiką.

Auksas, mėnesio viduryje pasiekęs 4356 JAV dolerių už unciją kainą, atpigo, bet nuo metų pradžios vis dar yra pabrangęs 37 proc. (vertinant eurais). Palūkanų normos per mėnesį kiek mažėjo, tad obligacijų rinkose taip pat stebimi teigiami rezultatai. Argentinoje per tarpinius rinkimus daugiau balsų gavus laisvą rinką remiančiai prezidento Javier Milei partijai, rinkos reagavo labai teigiamai. Paskelbus rezultatus, Argentinos akcijos brango daugiau nei 20 proc., o valiuta 10 proc., tad spalį bendras labiau rizikingų besivystančių rinkų obligacijų indeksas brango 1,9 proc.

Per mėnesį „Luminor“ II ir III pakopos pensijų fondai brango atkartodami rinkos tendencijas: akcijų fondai brango 3,5-4,5 proc., obligacijų fondai 0,8-1,4 proc. Ilgalaikė metinė pastarųjų 5 m. grąža akcijų fonduose viršija 10 proc., o subalansuotuose ir konservatyviuose fonduose siekia 0,2–5,3 proc.

Žvelgiant į priekį, iki metų pabaigos išlieka teigiamas sezoniškumo laikotarpis. Atsidarius JAV vyriausybei, bus laukiama JAV ekonominių duomenų, kurie turėtų patvirtinti lėtos, bet augančios JAV ekonomikos lūkesčius. Ir nors akcijos išlieka brangios, skelbiami įmonių rezultatai išlieka geri, tad didėjančios įmonių pajamos ir sudaro didžiąją dalį šių metų JAV akcijų rinkos brangimo, kuris gali išsilaikyti ir iki metų pabaigos.

***Svarbu:*** *Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.*

**Kontaktai žiniasklaidai:**

Šarūnas Kubilius  
„Luminor“ komunikacijos projektų vadovas  
Tel.: +370 623 48086  
El. p.: [sarunas.kubilius@luminorgroup.com](mailto:sarunas.kubilius@luminorgroup.com)